Griegos

Iste articlo ye sobre o pueblo griego. Pa o lugar de Teruel se veiga Griegos (Teruel)
Iste articlo ye sobre l'actual pueblo griego. Pa o pueblo antigo se veiga Griegos antigos

Os griegos u helenos (en griego Έλληνες) son os habitants mayoritarios de Grecia (96% d'a población), de Chipre (80% d'a población), habendo-ie minorías griegas en o sud d'Albania (o Epiro), Turquía (en Estambul), con una diaspora en antigos países d'a URSS, America, Australia y Echipto. Parlan una luenga indoeuropea propia, o griego, derivada d'o griego bizantín y a gran mayoría son cristianos ortodoxos.

 Etnonimo 
Inicialment os griegos diciban Pωµαϊοι a los romanos, l'adchetivo derivau yera ρωµαϊχός y l'adverbio yera ρωµαϊστί, (Plutarco escribiba ρωµαϊστί λαλειν, "latine loqui"). Pero cuan Costantinoble se convertió en capital de l'Imperio Romano d'Orient, o termin Pωµαϊοι fue aplicau tamién a los griegos y os griegos diciban a los romanos de l'Imperio Romano d'Occident "romanos occidental", "romanos mes antigos". Os griegos olvidoron l'antigo etnonimo suyo Hel·lenos u Ελληνες (reintrodueito en epoca moderna por vía culta), y denominoron a la suya luenga ρωµαϊχή γλώσσα ("luenga romana", termin que designaba a luenga latina l'antiguedat grecorromana). Encara a denominación d'o "griego moderno" ye ρωµαϊχή, (a denominación νεοελληνιχή γλώσσα ye una introducción erudita).

En aragonés o etnonimo ye griego, y con esta variant se troba cuasi siempre en os textos churidicos y literarios. Manimenos una clase de vin yera dita vino grec en os textos notarials porque a suya conoixencia arribó por mediación d'os catalans. A forma teorica grieco con conservación d'a xorda intervocalica latina no ye documentada. En os textos literarios trobamos tamién formas con o sufixo -isco u variants (grecisco, gerguesco, etcetera).

En os textos comercials aragoneses d'o sieglo XV, se veye a influencia d'os comerciants catalans u catalanoparlants ye común trobar-se formas como grec (Zaragoza), grechs (Zaragoza), greci cuan parlan de productos como a cera u a seda que proveniban de Grecia. Tamién se veye escrito vin grec u vin grech en Zaragoza. En o lexico comercial de Tarazona s'escribiba Griega y en Albalat de Cinca Greça.

 Modo de vida tradicional 
Entre os modos de vida tradicionals en Grecia se troban l'agricultura mediterrania y a pesca. Os griegos han destacau dende antigo como pueblo marinero y muitos s'han dedicau a lo comercio maritimo.

 Relichión 
En o periodo otomán os griegos yeran unius baixo o patriarcau ortodoxo de Costantinoble. Os griegos uniatas (con liturchia griega pero que acceptan l'autoridat d'o Papa de Roma) siempre han estau una minoría chicota y a sobén perseguida dende o poder. En bel puesto os griegos han posau mes enfasi en conservar a relichión cristiana ortodoxa que en mantener a luenga griega como senyal d'identidat.

 Luenga 
En o periodo romano a romanización d'a parte oriental de l'imperio se feba en griego y no en latín. Por ixo a población romanizada en realidat esdebeniba griega. Dende a koiné griega u griego helenistico se producioron una serie de cambios foneticos que conducioron a la formación d'o griego bizantín y dimpués o griego moderno. O griego estió a primera luenga a la que se tradució a Biblia y se convertió en a prencipal luenga d'a Ilesia Cristiana enantes que o latín.

Bella comunidat griega de Natoliu deixó de parlar griego y prenioron l'idioma turco pero mantenendo a relichión cristiana como sinyal d'identidat etnica, dimpués desarrolloron un dialecto turquico propio denominau urum, que encara conserva bella comunidat que emigró a las costas d'a Mar Negra de l'Imperio Ruso.

 Historia 
 Periodo romano y bizantín 

En l'Imperio Romano d'Orient a romanización se fació fendo servir o griego como luenga principal. En os Balcans a linia que deseparaba a zona de romanización en latín y romanización en griego se diz Linia Jirecek. Os griegos mantenioron buena parte d'a cultura greco-romana en l'Imperio Bizantín, desembolicando una civilización propia.

Os griegos de l'Imperio Romano d'Orient perdioron muitos territorios cuan as invasions d'avaros y eslaus. L'emperador Mauricio a zaguers d'o sieglo VI prebó una contraofensiva mes allá d'o Danubio y forachitar a los eslaus ya establius en os Balcans, pero a penetración d'os eslaus ya yera irreversible y los eslaus s'establiban ya tan a lo sud como Macedonya y Tesalonica enta l'anyo 600, y aprendeban tecnicas de piratería y saqueyo navals a bordo de monoixilos. A campanya de l'anyo 601 de Mauricio estió un fracaso y fue motivo d'a suya caita. Miguel Ángel Ladero Quesada: Historia universal, Edad Media. Vicens Vives.

A primers d'o sieglo VII i heba anarquía en Costantinoble y o limes danubián desapareix pa cutio baixo a presión d'os avaros y eslaus. A presencia eslava se consolidó en Macedonya y Mesia, y i habió saqueyos en Tracia, Tesalia, Grecia, Peloponiso y dica Creta en l'anyo 623. Tesalonica fue asitiada en os anyos 617 y 619. En l'anyo 626 os avaros y persas asitiaban Costantinoble, pero sufrioron una derrota decisiva que deixó a los avaros sin capacidat de tornar a atacar en os Balcans.

Entre l'anyo 623 y 631 os eslaus se liberan d'o chubo d'os avaros y mientres o sieglo VII se converten en os amos d'os Balcans. L'emperador Heraclio permitió a os croatas y serbios que s'establisen en territorios de l'Imperio Romano d'Orient mugants con os avaros pa que fesen d'etnia-tampón. En l'anyo 626 diferents grupos eslaus dominaban ya toz os Balcans, Macedonya y parte de Tesalia, Grecia central y Peloponiso, encara que os serbios y croatas reconoixeban teoricament a sobiranía imperial. Os griegos permaneixeban en Tracia, en a costa dica Tesalonica, en as islas y en o sector oriental d'o Peloponiso.

En os Balcans muitas zonas que s'eslavizoron mientres o periodo d'as invasions fuoron re-helenizadas de nuevo mientres o periodo bizantín. Por eixemplo l'emperador Niceforo I trayó colons griegos d'Asia la Chica ta zonas eslavizadas ya recuperadas por l'Imperio cerca d'a muga con Bulgaria (Macedonya oriental, Tracia y Tesalonica). Tamién forachitó a muitos eslaus d'o Peloponiso occidental y trayó griegos exellaus d'esta zona. Os griegos que bi heba en a rechión de Filipopoli-Stanimaka (Bulgaria), descienden de soldaus-colonos que defendeban as mugas imperials Distribución de las nacionalidades en Bulgaria. Apéndiz 2 d'a Enciclopedia Espasa.

Dimpués d'a derrota bizantina en Manzikert o centro, sud y este d'Anatolia se turquizó, quedando unicament presencia griega important en a faixa costera norte, (Imperio de Trapisonda), y en as rechions Echeas (Imperio de Nicea), amés de chicoz enclaus de Capadocia. Os aragoneses medievals diciban a los griegos d'o periodo bizantín "grifons" (encara que escribiban grifones).

 Periodo otomán 

En o periodo otomán os griegos formoron una Millet ("comunidat etnica"), con centro en Costantinoble y controlaban o comercio d'o Mediterranio Oriental. O gubierno otomán fació estar a los cristianos ortodoxos no griegos (bulgaros, serbios, etcetera...) en a subchección d'o Patriarcau de Costantinoble. Os griegos colaboraban en l'administración otomana, que reclutaba funcionarios en o barrio de Fanar de Costantinoble, (griegos fanariotas). A población griega s'ixemenaba por as ciudaz y costas de l'Imperio. Aleixandría estió una ciudat de mayoría griega dica o sieglo XX. Mientres l'Imperio Otomán entraba en decadencia l'Imperio Ruso aproveitaba a los griegos y atros cristianos d'os Balcans como escusa pa interferir en os afers de l'Imperio Otomán. Cualques griegos d'Anatolia emigroron ta Trascaucasia u Crimea.

En 1821-1829 se produció una guerra d'independencia con intervención d'os imperios colonials britanico, francés y ruso que conducioron a la formación d'una chicota Grecia independient en o sud de l'actual Grecia con capital Atenas. Muitos griegos encara seguiban leyals a l'Imperio Otomán, y teneban a Costantinoble como centro.

 Os griegos en a Grecia independient y atros estaus 
200px|thumb|Expansión de Grecia entre 1832 y 1947
O territorio d'a Grecia independient s'exampló en 1848 con as Islas Chonicas, en 1881 con Tesalia. En as Guerras Balcanicas Grecia augmentó muito a suya superficie, anexionando-se Creta, Islas d'a Echea fueras d'o Dodecaneso, Epiro y part de Macedonya con Tesalonica. En ixe inte ya ocupaba extensas zonas de mayoría no griega, y se facioron limpiezas etnicas.

En 1917 Grecia participó en a primera Guerra Mundial y podió ocupar Tracia Occidental y una parte d'a rechión Echea d'Anatolia con Esmirna como capital. Os griegos de Trapisonda refusoron a propuesta de fer part d'un estau armenio estendillau dica a costa d'a Mar Negra. En 1921 Gran Bretanya empentó a Grecia a adrezar una ofensiva en Anatolia contra os kemalistas pero con resultaus desastrosos. Os griegos fuoron vencius y por o tractau de Lausana se produció un intercambio poblacional que forachitó a los griegos de Turquía ta Grecia y forachitó a los musulmans turcos y bulgaros de Grecia t'Anatolia. Os griegos d'Estambul y os turcos de Tracia occidental no yeran incluitos en ixe intercambio.

En a Segunda Guerra Mundial Grecia fue ocupada por as potencias de l'Exe y Bulgaria recuperó Tracia occidental y forachitó a muitos griegos en represalia por a expulsión d'os pomacos en virtut d'o Tractau de Lausana.

En o periodo estalinista os griegos de Crimea fuoron deportaus. En 1960 Chipre obtenió a independencia, em 1974 os estremistas griegos facioron un golpe d'estau pa unir-sen a Grecia (a enosis), pero os turcos reaccionoron invadindo a isla, fendo una limpieza etnica en o norte y creyando dos zonas etnicas: una zona turca en o norte (Republica Turca de Chipre) y una zona griega sin población turca en o sud.

 Referencias 

 Bibliografía 
 Amiram Gonen: Diccionario de los pueblos del mundo. Anaya&Mario Muchnikm, 1996 .
 André Sellier, Jean Sellier: Atlas de los pueblos de Europa central. Acento editorial.
 Felipe Fernández-Armesto: Los hijos de Zeus, etnias y culturas de Europa. Editorial Grijalbo, 1996.

 Se veiga tamién 
 Griegos antigos.
 Cretenses.
 Grecochipriotas.
 Fanariotas.
 Griegos ponticos.
 Urum.
 Micrasitas.

Categoría:Pueblos griegos
*
Categoría:Etnias de Grecia
Categoría:Etnias de Chipre